Kinston, Jumieka

Kinston a di kiapital ah bigis siti ina Jumieka, lokiet pah di soutiis kuos a di ailan. Ifies wah nachral aaba wa protek bai di Palisiedoz, wah lang sanspit we kanek di tong a Puot Rayal ah di Naaman Manli Intanashinal Ierpuot tu di res a di ailan. Kinston a di laajis muosli Ingglish-spiikin siti ina di Amoerkaz sout a di Yunaitid Stiet.

Tuu luokal govament badi a Kinston Parish ah Sint Anju Parish amalgamiet bai di Kinston ah Sint Anju Kaaparieshan Ak of 1923, fi faam di Kinston ah Sint Anju Kaaparieshan (KSAC). Grieta Kinston, ar di "Kaapret Ieria" refa tu demde ieria anda di KSAC; ousomeba, ino onggl refa tu Kinston Parish, we onggl kansis a di uol dongtong ah Puot Rayal. Kinston Parish eh ab papilieshan a 96,052, ah Sint Anju parish eh gat papilieshan a 555,828 ina 2001.Brief history of Kingston, Jamaica  Kinston onggl baada bai Sint Anju tu di iis, wes ah naat. Di jaagrafikal baada fi di parish a Kinston ingkompas di falarin komiunitidem: Tivoli Gyaadn, Denam Tong, dongtong Kinston, Nashinal Iiroz Paak, Kinston Gyaadn, Rie Tong, Buonmut Gyaadn, Naaman Gyaadn, Springfiil, Renak Laj, Puot Rayal azwel soh puoshan a Aalman Tong, Frangklin Tong ah Ralintan Tong.

Di siti prapa boun bai Six Mail tu di wes, Stuoni Il tu di naat, Papiin tu di naatiis ah Aaba Vyuu tu di iis, aal a dem komiuniti ina oerban ah soboerban Sint Anju. Ruural Sint Anju komiuniti laka Gaadn Tong, Mievis Bangk, Larans Tavan, Mount Ieri ah Bul Bie no kount az paat a Kinston siti.

Tuu paat mekop di senchral ieria a Kinston: di istarik Dongtong, ah Nyuu Kinston. Buot a dem saab bai Naaman Manli Intanashinal Ierpuot azwel bai di sumaala ah praimerili domestik Tinsn Pen Ierojruom.

 Refrans 

Category:Jumieka